J. Blanár, poslanec: (2005-02-08):
Už v prvom čítaní som sa vyjadril, že všetko, čo bude viesť k znižovaniu cien povinného zmluvného poistenia, sme pripravení podporiť. Podľa toho, čo som si vypočul a tiež prekonzultoval, zdá sa, že tento predkladaný návrh môže viesť, ak celý systém nabehne, tak ako sa predpokladá, k zníženiu cien povinného zmluvného poistenia, čo je určite cieľom všetkých nás, pretože povinné zmluvné poistenie, cena tohto poistenia za obdobie od 1. 1. 2002 neúmerne narástla, to mi dá určite predkladateľ za pravdu, tak neúmerne, že mnoho majiteľov motorových vozidiel na určité obdobie, sezónne predovšetkým, v zime, je nútených odhlásiť motorové vozidlo z cestnej premávky, aby ušetrili určité peniaze, pretože veľakrát tá poistka už je v takej výške, že sa blíži možno k polovičke hodnoty motorového vozidla, pretože ak zoberieme do úvahy dôchodcov, ktorí ešte vlastnia škodovky, tak cena tých škodoviek je dnes už naozaj v porovnaní s cenou povinného zmluvného poistenia veľmi nízka. Čiže chcem vyjadriť presvedčenie, že toto môže viesť k tomu, na čom nám všetkým záleží. Azda jednu poznámočku by som chcel len priložiť k tomu, že mrzí ma, že ešte stále ostáva nedoriešený dlh po Slovenskej poisťovni v tomto segmente. Tento dlh je odhadovaný zhruba na 10 mld. Čiastočne niektoré veci sa už vyriešili, ale tento dlh ešte naďalej parazituje v tomto prostredí. A myslíme si, že z tohto dôvodu to prostredie ešte nie je stále trhové, tak ako ministerstvo financií doposiaľ tvrdí. Bolo by dobré, keby sa ešte s týmto problémom vysporiadalo ministerstvo a skúsilo nájsť riešenie, ako dlh spasiť zo sveta tak, aby nenarastal. Určité opatrenia, chcem byť objektívny, sa predsa len urobili novelou zákona o odškodnení, aj keď si myslíme, že ten zákon prišiel neskoro. Dovolil by som si, ale ešte predložiť jeden pozmeňujúci návrh k predkladanej novele, ktorý sa týka § 11 ods. 9. Celý odsek by mal nové znenie nasledovné: „Ak zanikne poistenie zodpovednosti pred koncom poistného obdobia, za ktoré bolo alebo malo byť zaplatené poistné, má poisťovateľ nárok na pomernú časť poistného ku dňu, kedy poistenie zodpovednosti zaniklo. Zostávajúcu časť poistného je poisťovateľ povinný poistníkovi vrátiť, ak suma presiahne čiastku 50 Sk.“ Podľa odhadov, ktoré sme si urobili vzhľadom na pohyb v zrušovaní zmlúv a obnovovaní zmlúv, odhadujeme, že bezdôvodne takýmto spôsobom ostáva poisťovniam v rozsahu možno od 20 mil. až 50 mil. Sk. Technicky vysvetlím, o čo asi ide. Ak zrušíte povinné zmluvné poistenie k 1. v mesiaci, tak poisťovňa si započíta celý mesiac do úvahy. A potom ten zvyšok ak je do konca poistného obdobia ešte ďalší mesiac, tak až ten ďalší mesiac alebo ten zvyšok tých ďalších mesiacov ku koncu poistného obdobia vám poisťovňa vyplatí. Ale za ten mesiac, povedzme, napr. 30 dní, ak ste odhlásili vozidlo k 1., si poisťovňa ponechá túto čiastku, o čom si myslíme, že je absolútne bezdôvodné. Ak zoberieme do úvahy, že v segmente poistenia do 1 300 kubíkov je to mesačne 421 korún, tak si zoberte, že v podstate poisťovňa si nechá takmer 90 % z tejto sumy. A keď pôjdem ešte do vyšších kubatúr, už nad 2,5 litra, 2 500 kubíkov, je to 1730 korún, čo sú nemalé čiastky, ktoré si bezdôvodne poisťovňa ponechá. Myslím si, že s týmto nemôže byť žiaden problém, aby takýto pozmeňujúci návrh prešiel, pretože len prostredie vyčisťuje a rovnako dáva aj priestor poisťovniam v tom, že je nezmysel, aby sa vyplácali čiastky, ktoré sú menšie ako 50 korún, pretože tie by nepokryli ani, povedzme, nejaké manipulačné poplatky, ktoré má s tým poisťovňa spojené, či už ide o zasielanie nejakej upomienky a tak ďalej. Preto je to ohraničené na 50 korún. Každá vyššia čiastka z tohto dôvodu by bola vyplatená. Verím, že prijmete tento pozmeňujúci návrh pozitívne pri hlasovaní. Ďakujem pekne za pozornosť.